bluuebunny/crossref_metadata_2025 huggingface dataset:
Η μελέτη της επίδρασης του οξειδωτικού στρες στην οκλουδίνη, βασικού δομικού μορίου των στενών δεσμών (tight junctions) του αιματοεγκεφαλικού φραγμού σε επίμυες
Authors: Μαυράκης Αδαμάντιος
Published: August 2021

Ο αιματο-εγκεφαλικός φραγμός (ΑΕΦ) παίζει έναν καθοριστικό ρόλο στην ομοιόσταση του Κεντρικού Νευρικού Συστήματος. Οι στενοσύνδεσμοι (TJ) των ενδοθηλιακών κυττάρων των εγκεφαλικών τριχοειδών συνεισφέρουν σημαντικά στη λειτουργία του ΑΕΦ περιορίζοντας την παρακυτταρική διάχυση. Η οκλουδίνη, μια διαμεμβρανική πρωτεΐνη, αποτελεί μείζον συστατικό των TJ και παίζει σημαντικό ρόλο στη ρύθμιση της λειτουργίας τους.Το οξειδωτικό στρες αποτελεί κοινό χαρακτηριστικό πολλών νευροεκφυλιστικών και νευροφλεγμονωδών παθήσεων και η δυσλειτουργία των TJ με τη συνοδό διαταραχή του ΑΕΦ, συνδέονται με αυτό. Το αυξημένο οξειδωτικό φορτίο στα πλαίσια της αποφρακτικής χολόστασης έχει αποδειχθεί σε διάφορα όργανα αρουραίων μεταξύ των οποίων και ο εγκέφαλος.Στην παρούσα μελέτη χρησιμοποιήθηκε ένα πειραματικό μοντέλο αρουραίων με απολίνωση του χοληδόχου πόρου (BDL), για να εξεταστεί η επίδραση της χολόστασης στην εντόπιση της οκλουδίνης στο ενδοθήλιο εγκεφαλικών τριχοειδών με τη χρήση ηλεκτρονικού μικροσκοπίου.Αρσενικοί αρουραίοι Wistar χωρίστηκαν τυχαίως σε δύο ομάδες. Ομάδα Ι ψευδώς χειρουργημένοι αρουραίοι και ομάδα ΙΙ αρουραίοι που υπεβλήθησαν σε απολίνωση χοληδόχου πόρου (BDL) και οι δύο την ίδια ημέρα 0. Την 10η μετεγχειρητική ημέρα, όλα τα επιζήσαντα ζώα θυσιάστηκαν δια αποκεφαλισμού. Μετά από κατάλληλη προετοιμασία για σήμανση με ανοσοχρυσό της οκλουδίνης, δείγματα από το μετωπιαίο λοβό, το μεσεγκέφαλο και την παρεγκεφαλίδα από κάθε ομάδα παρατηρήθηκαν με ηλεκτρονικό μικροσκόπιο για διαφορές στην εντόπιση της οκλουδίνης σε σχέση με τη διενδοθηλιακή σχισμή.Τα αποτελέσματα ανέδειξαν μετακίνηση της οκλουδίνης μακριά από την περιοχή των στενοσυνδέσμων του τριχοειδικού ενδοθηλίου. Σημαντική αύξηση της απόστασης της οκλουδίνης από τη διενδοθηλιακή σχισμή παρατηρήθηκε στο μεσεγκέφαλο και στην παρεγκεφαλίδα και όχι στο μετωπιαίο λοβό, σε σχέση με την ομάδα ελέγχου (control). Τα συγκεκριμένα αποτελέσματα υπαινίσσονται μια εκλεκτική ως προς την περιοχή αποδιοργάνωση της οκλουδίνης σε απάντηση στην ηπατική δυσλειτουργία και ένα σημάδι δυσλειτουργίας των TJ με λογικό συνεπακόλουθο τη δυσλειτουργία και του ΑΕΦ.Προκαταρκτικά δεδομένα της χρήσης αντιοξειδωτικών παραγόντων, όπως η αλλοπουρινόλη, αφήνουν να διαφανεί ένας προστατευτικός ρόλος όσον αφορά τη μετατόπιση της οκλουδίνης σε BDL αρουραίους.Εν συντομία, η παρούσα πειραματική μελέτη παρουσιάζει την επίδραση του οξειδωτικού στρες, στην εντόπιση της πρωτεΐνης των στενοσυνδέσμων οκλουδίνη στο ενδοθήλιο των εγκεφαλικών τριχοειδών αγγείων σε αρουραίους με απολίνωση χοληδόχου πόρου. Για τη μελέτη χρησιμοποιήθηκαν τεχνικές ανοσοσήμανσης συνδυαζόμενες με ηλεκτρονική μικροσκοπία και παρουσιάστηκαν δεδομένα εκλεκτικής ως προς την περιοχή εγκεφαλικής δυσλειτουργίας στην ηπατική πάθηση με δυνητική συσχέτιση με τις κλινικές εκδηλώσεις της ηπατικής εγκεφαλοπάθειας.
Ασκήσεις σταθεροποίησης και μάλαξη εγκάρσιας τριβής ασθενών χρόνιου μυοπεριτονιακού πόνου με κλινική αστάθεια οσφύος
Authors: Τράμπας Αθανάσιος
Published: August 2021

Σκοπός της παρούσας προοπτικής, απλής τυφλής και τυχαιοποιημένης ελεγχόμενης μελέτης ήταν η διερεύνηση της επίδρασης της ΜΕΤ (ΜΕΤ) ως προς τη διάρκεια εκτέλεσής της ανά σημείο πυροδότησης μυοπεριτονιακού πόνου (ΣΠΜΠ) και σε συνδυασμό με ασκήσεις σταθεροποίησης (ΑΣ). Στην έρευνα εντάχθηκαν 36 ενήλικες αθλούμενοι, 19-55 ετών, με 1-3 ενεργά ΣΠΜΠ και κλινική αστάθεια οσφύος. Οι συμμετέχοντες κατανεμήθηκαν σε τρεις ομάδες (ΑΣ, ΑΣ/ΜΕΤ-3.5 min/ΣΠΜΠ, ΑΣ/ΜΕΤ-90 sec/ΣΠΜΠ) και αξιολογήθηκαν πριν και μετά από παρέμβαση οχτώ εβδομάδων, αλλά και δύο μήνες αργότερα. Στις εξαρτημένες μεταβλητές συμπεριλήφθηκαν η λειτουργικότητα, η φοβία του πόνου, το κατώφλι πόνου κατά την πίεση (ΚΠΠ), η ηλεκτρομυογραφική δραστηριότητα και το μέγεθος των ενεργών ΣΠΜΠ, η τροφικότητα ηρεμίας του εγκάρσιου κοιλιακού και η ικανότητα πάχυνσης του πολυσχιδή, η κόπωση των παρασπονδυλικών μυών και η δυναμική σταθερότητα των ασθενών, τόσο της επώδυνης πλευράς όσο και της αναλογίας μεταξύ των πλευρών του σώματος ως ένδειξη συμμετρίας. Βάσει των κυριότερων αποτελεσμάτων, σημαντικές επιδράσεις με επαρκή στατιστική ισχύ (≥ 80%) του παράγοντα «ομάδα» παρατηρήθηκαν μετά το τέλος των παρεμβάσεων στην ηλεκτρομυογραφική δραστηριότητα των ενεργών ΣΠΜΠ και στο χρόνο κόπωσης, με την ομάδα ΑΣ/ΜΕΤ-3.5 min/ΣΠΜΠ να υπερτερεί στατιστικά ή/και κλινικά των άλλων δύο, ενώ στη μέτρηση διατήρησης και οι δύο ομάδες μάλαξης είχαν στατιστικά ή/και κλινικά μικρότερο μέγεθος ενεργών ΣΠΜΠ έναντι της ομάδας ελέγχου. Την ίδια χρονική στιγμή μόνο η ομάδα ΑΣ/ΜΕΤ-3.5 min/ΣΠΜΠ διέφερε κλινικά από την ομάδα ελέγχου στη λειτουργικότητα. Η τελευταία μεταβλητή, που βελτιώθηκε σημαντικά και στις τρεις ομάδες μεταξύ της αρχικής με την τελική μέτρηση και τη μέτρηση διατήρησης, συσχετίστηκε γραμμικά τόσο με το μέγεθος των ενεργών ΣΠΜΠ όσο και με την αναλογία πλευρών της τροφικότητας ηρεμίας του εγκάρσιου κοιλιακού. Για την τελευταία βρέθηκαν στατιστικώς ή/και κλινικώς σημαντικές αυξήσεις και στις δύο ομάδες μάλαξης μέχρι τέλους, αλλά μόνο η ομάδα ΑΣ/ΜΕΤ-3.5 min/ΣΠΜΠ ταυτόχρονα μείωσε και το μέγεθος των ενεργών ΣΠΜΠ. Συμπερασματικά, η περαιτέρω συνεισφορά της ΜΕΤ διάρκειας 3.5 min στην κλινική βελτίωση της λειτουργικότητας μέσω ΑΣ ερμηνεύθηκε λόγω αναλγητικής επίδρασης, με άμεσο αντίκτυπο στη νευρική αγωγιμότητα των μυών και τη συμμετρία του σώματος.
Ενδομήτρια έκθεση στον καπνό του τσιγάρου, κίνδυνος εκδήλωσης σχιζοφρένειας και βαρύτητα αρνητικών/θετικών συμπτωμάτων
Authors: Σταθοπούλου Αναστασία
Published: August 2021

Prenatal exposure to cigarette smoke causes chronic fetal hypoxia, dysregulation of endocrineequilibrium, and disruption of fetal neurodevelopment associated with brain malfunction, all of whichpotentially could induce vulnerability to schizophrenia. A total of 212 schizophrenia patients aged 14-30 years, and 212 matched controls were studied. Prenatal tobacco smoke exposure of theschizophrenia patients was compared to that of the normal controls by applying logistic regressionanalysis and controlling for several confounding factors The outcomes of interest were comparison ofthe frequency of maternal and paternal smoking between patients and controls as well as the severity ofpositive and negative symptoms between the offspring of smoking and nonsmoking parents.Furthermore, we investigated the relative frequency of subtypes of schizophrenia among offspring ofsmoking and non-smoking parent. Among the mothers of schizophrenia patients and controls, 92(43.4%) and 46 (21.7%) smoked, respectively. Maternal smoking during pregnancy had a significantunique contribution on increasing the risk for development of schizophrenia (p=0.001), and a greaterseverity of negative symptoms (p=0.023). Simultaneously, logistic regression analysis showed thatmaternal smoking during pregnancy had significantly unique contribution to increased risk for thedevelopment of schizophrenia with possible ratio = 2.32, 95% CI = 1.41-3.81, p = 0.001 and frequencyof non-paranoid subtypes as potential ratio = 2.94,95% CI = 1.50-5.76, p = 0.002. Paternal smokingdid not have a significant effect on the risk of schizophrenia, or severity of negative symptoms. Thefindings suggest that maternal smoking during pregnancy puts offspring at an increased risk for laterschizophrenia, with increased severity of negative symptoms. Given the wide practice of smokingduring pregnancy, fetal exposure to tobacco smoke could be a major preventable neurodevelopmentalfactor that increases vulnerability to schizophrenia.
Pregnancy following bariatric surgery
Authors: Μηντ Νάνσυ
Published: August 2021

Η θρεπτική κατάσταση κατά τη διάρκεια της εγκυμοσύνης και οι συνέπειες διατροφικών ανεπαρκειών στην έκβασή της, που ακολουθεί μια χειρουργική επέμβαση για κλινική σοβαρή παχυσαρκία αποτελεί θέμα που χρήζει περαιτέρω έρευνας. Σκοπός της συγκεκριμένης μελέτης ήταν η διερεύνηση της θρεπτικής κατάστασης και της έκβασης της εγκυμοσύνης, τόσο στις μητέρες όσο και στα νεογνά, σε γυναίκες που είχαν υποβληθεί στο παρελθόν σε περιοριστικές και δυσαπορροφητικές επεμβάσεις για κλινικά σοβαρή παχυσαρκία. Μελετήθηκαν 113 γυναίκες που γέννησαν 150 παιδιά μετά από χολοπαγκρεατική εκτροπή (BPD), Roux-en-Y γαστρική παράκαμψη (RYGB) και επιμήκη γαστρεκτομή μεταξύ Ιουνίου 1994 και Δεκεμβρίου 2011. Συγκρίθηκαν τα αποτελέσματα των θρεπτικών δεικτών και της έκβασης της εγκυμοσύνης μεταξύ των επεμβάσεων καθώς και με τα 20ετή στοιχεία γεννήσεων του νοσοκομείου μας και τα αποτελέσματα από 56 προεγχειρητικές εγκυμοσύνες σε 36 από τις ίδιες γυναίκες. Αναιμία παρατηρήθηκε σε 24.2% και 15.6% των κυήσεων μετά από BPD και RYGB, αντίστοιχα. Τα επίπεδα της βιταμίνης B12 μειώθηκαν μετεγχειρητικά σε όλες τις ομάδες, χωρίς περαιτέρω μείωση κατά τη διάρκεια της εγκυμοσύνης• όμως, χαμηλά επίπεδα παρατηρήθηκαν σε κάποιες γυναίκες όχι μόνο μετά από BPD (11.7%) και RYGB (15.6%), αλλά και μετά από SG (13.3%). Τα επίπεδα του φυλλικού οξέος αυξήθηκαν μετεγχειρητικά και κατά τη διάρκεια της εγκυμοσύνης. Η τιμή της αλβουμίνης μειώθηκε σε όλες τις ομάδες κατά τη διάρκεια της εγκυμοσύνης, αλλά υποπρωτεϊναιμία παρατηρήθηκε μόνο μετά από BPD. Τα νεογνά μετά από BPD είχαν χαμηλότερο μέσο όρο βάρους γέννησης (p<0.05), χωρίς να υπάρχει μεγαλύτερη συχνότητα χαμηλού βάρους γέννησης (<2500gr). Η σύγκριση μεταξύ των νεογνών που γεννήθηκαν πριν και μετά το χειρουργείο έδειξε ότι τα νεογνά που γεννήθηκαν μετά είχαν χαμηλότερο βάρος (p<0.001) χωρίς σημαντικές διαφορές στη διάρκεια κύησης, στο μήκος ή στην περίμετρο της κεφαλής και καθόλου μακροσωμία. Συμπερασματικά, η δική μας μελέτη έδειξε σχετικά καλή θρεπτική κατάσταση και έκβαση στη εγκυμοσύνη μετά από όλους τους τύπους επεμβάσεων στη συγκεκριμένη πληθυσμιακή ομάδα εφόσον υπάρχει συστηματική παρακολούθηση και ακολουθούνται οι διατροφικές οδηγίες. Πιο στενή παρακολούθηση χρειάζεται μετά από δυσαπορροφητικές επεμβάσεις ιδιαίτερα ως προς το θέμα της πρωτεϊνικής θρέψης.
Αξιολόγηση κυκλοφορούντων μικροσωματιδίων στη χρόνια ηπατίτιδα C σε ασθενείς υπό θεραπεία με ιντερφερόνη και ριβαμπιρίνη
Authors: Κανελλοπούλου Θεώνη
Published: August 2021

Τα Αιμοπεταλιακά-Μικροσωματίδια/ΑΜΣ είναι κυστίδια αιμοπεταλίων που εμπλέκονται στην αθηρωμάτωση. Στην παρούσα μελέτη εκτιμήσαμε τα ΑΜΣ πριν και μετά τη θεραπεία με πεγκυλιωμένη-ιντερφερόνη-α/ριβαμπιρίνη σε ασθενείς με χρόνια ηπατίτιδα-C/ΧΗC, ενώ ομάδες ελέγχου επιλέχθηκαν ασθενείς με μη-αλκοολική-λιπώδη-νόσο-ήπατος/ΜΑΛΝΗ και υγιείς-εθελοντές/ΥΕ. Τα ΑΜΣ μετρήθηκαν κατά την ένταξη στη μελέτη, στο τέλος-θεραπείας/ΤΘ και 24-εβδομάδες-μετά/ΜΘ24. Τα ΑΜΣ στην αρχή ήταν υψηλότερα στους ασθενείς με XHC από τους ασθενείς με ΜΑΛΝΗ και ΥΕ. Υψηλότερες τιμές παρατηρήθηκαν κατά την ένταξη στους καπνιστές σε σχέση με μη-καπνιστές ασθενείς με XHC. Κατά την ανάλυση καπνιστών όλων των ομάδων, τα ΑΜΣ ήταν υψηλότερα στους ασθενείς με XHC από τους ασθενείς με ΜΑΛΝΗ και ΥΕ. Στους ασθενείς με XHC, τα ΑΜΣ μειώθηκαν σε σύγκριση με την αρχική μέτρηση τόσο στο ΤΘ όσο και ΜΘ24. Μόνο οι ασθενείς με XHC και μακροχρόνια ιολογική ανταπόκριση σημείωσαν σημαντική μείωση των ΑΜΣ σε σχέση με την αρχική μέτρηση ενώ τα ΑΜΣ στο ΤΘ και ΜΘ24 στους ασθενείς με XHC ήταν αντίστοιχα με των ομάδων ελέγχου. Τα ΑΜΣ ήταν αυξημένα σε ασθενείς με XHC, ειδικά καπνιστές, στοιχείο που υποδηλώνει τόσο τη συσχέτιση της XHC με την αθηρωμάτωση όσο και τη συνεργική επίδραση του καπνίσματος. Παράλληλα, ο ρόλος της XHC στην αθηρωματογένεση φαίνεται να καταργείται από επιτυχημένη αντιική θεραπεία.
Μελέτη ενδοκρινικών διαταραχών σε ασθενείς με σκλήρυνση κατά πλάκας
Authors: Θώδα Πηνελόπη
Published: August 2021

Η σκλήρυνση κατά πλάκας εκτιμάται ότι είναι η πιο συχνή, μη τραυματικής αρχής, αιτία αναπηρίας στους νέους ενήλικες. Η ακριβής αιτιολογία της παραμένει αδιευκρίνιστη. Υπάρχουν ενδείξεις ότι εμπλέκεται ένας γενετικός παράγοντας, ο οποίος δεν έχει ακόμα διευκρινισθεί και ένα σύνολο περιβαλλοντικών παραγόντων, που καθορίζουν τους όρους της αυτοάνοσης απάντησης.Τα χαμηλά επίπεδα της βιταμίνης D έχουν συσχετισθεί με πολλά αυτοάνοσα νοσήματα, όπως και με τη σκλήρυνση κατά πλάκας. Ο πυρηνικός υποδοχέας της βιταμίνης D φαίνεται να κατέχει ένα ρόλο κλειδί σε αυτούς τους συσχετισμούς, όχι μόνο σαν μεσολαβητής των βιολογικών επιδράσεων της βιταμίνης D, αλλά και σαν μεσολαβητής στη ρύθμιση του μεταβολισμού της βιταμίνης D. Παρόλ΄ αυτά δεν έχει ερευνηθεί μέχρι σήμερα εκτενώς, η επίδραση των επιπέδων της βιταμίνης D στην εμφάνιση της σκλήρυνση κατά πλάκας, καθώς επίσης και κατά πόσο η ίδια η νόσος θα μπορούσε να συντελέσει σε αυξημένη οστική απώλεια στους ασθενείς.Στη μελέτη μας επίσης μελετώνται τα νέα δεδομένα που ενισχύουν την άποψη ότι το φύλο διαδραματίζει σημαντικό ρόλο στην επίπτωση και στην εξέλιξη της νόσου καθώς έχουμε μία συχνότερη εμφάνιση αλλά καλύτερη πρόγνωση στις γυναίκες. Αυτή η φυλετική διαφοροποίηση ενδεχομένως δικαιολογείται από την επίδραση των φυλετικών ορμονών στο ανοσοποιητικό σύστημα του κεντρικού νευρικού συστήματος. Η βελτίωση της υγείας της εγκύου κατά την διάρκεια των τελευταίων μηνών της εγκυμοσύνης έχει συσχετισθεί με ορμονικές μεταβολές και έχει πυροδοτήσει ένα νέο κύκλο ερευνών πάνω στην αποδοτικότητα των φυλετικών ορμονών στη θεραπεία της νόσου. Κλινικές και εργαστηριακές μελέτες δείχνουν ότι οι φυλετικές ορμόνες είναι ευεργετικές για τη νόσο, γεγονός που στηρίζεται στις αντιφλεγμονώδεις δράσεις τους στο κεντρικό νευρικό σύστημα, καθώς η ίδια η ασθένεια επηρεάζει τα επίπεδα των στεροειδών ορμονών του φύλου, προκαλώντας δυσλειτουργία του άξονα υποθαλάμου-υπόφυσης-γονάδων.Τέλος ασχολούμαστε με την λειτουργία του μεταβολισμού της γλυκόζης σε ασθενείς με σκλήρυνση κατά πλάκας, η οποία δεν έχει μελετηθεί εκτενώς μέχρι σήμερα. Λίγες έρευνες έχουν αποδείξει διαταραγμένη ανοχή στην γλυκόζη στη νόσο, γεγονός το οποίο ενδεχομένως να συνδέεται και με τη χρόνια φλεγμονώδη διαδικασία. Τα τελευταία έτη, διερευνάται η συσχέτιση της αντίστασης στην ινσουλίνη με την νευρολογική κατάσταση του ασθενούς, βάσει της κλίμακας EDSS (Expanded Disability Status Scale), αντικείμενο που αποσχόλησε και τη δική μας μελέτη. Τα αποτελέσματα της έρευνάς έδειξαν ότι χρειάζεται να δημιουργηθούν κατευθυντήριες οδηγίες για την πρόληψη και την αντιμετώπιση της οστεοπόρωσης στη νόσο, με σκοπό τη βελτίωση της σκελετικής υγείας και της ποιότητας ζωής των ασθενών. Επιπλέον, τονίζει την ανάγκη περαιτέρω έρευνας για την αποσαφήνιση της συσχέτισης των ορμονών του φύλου και του μεταβολισμού του σακχάρου με την εξέλιξη της νόσου.
Η παιδαγωγική λειτουργία του νόμου στους σοφιστές, τον Πλάτωνα και τον Αριστοτέλη
Authors: Γεωργοπούλου Γιολάντα-Ιωάννα
Published: August 2021

Η διατριβή αυτή έχει ως στόχο να παρουσιάσει την παιδευτική διάσταση του νόμου, κατά τον Πρωταγόρα, τον Σωκράτη, τον Πλάτωνα και τον Αριστοτέλη. Η εκπόνηση της διατριβής βασίστηκε στη μελέτη των πλατωνικών και αριστοτελικών κειμένων, αλλά και των διασωθέντων αποσπασμάτων από τα έργα των Σοφιστών. Επίσης βασίστηκε στη μελέτη συναφών με το θέμα κειμένων άλλων διανοουμένων της αρχαιότητας, αλλά και σύγχρονων μελετητών. Η μέθοδος που ακολουθήσαμε είναι η φιλοσοφική αναλυτική, δηλαδή η λεπτομερής ανάλυση των κειμένων των προαναφερθέντων φιλοσόφων σε σχέση με το θέμα της παιδαγωγικής λειτουργίας των νόμων. Η διατριβή αποτελείται από τέσσερα κεφάλαια. Στο πρώτο παρουσιάζονται αρχικά οι θεωρίες των Σοφιστών σχετικά με το δίκαιο και τον νόμο. Στη συνέχεια ακολουθεί η ανάλυση των θέσεων του Πρωταγόρα ο οποίος υπερασπίστηκε τον νόμο και αναγνώρισε την παιδαγωγική λειτουργία του. Στο δεύτερο κεφάλαιο εξετάζεται η στάση του Σωκράτους και του Πλάτωνος έναντι των νόμων. Οι νόμοι, κατά τον Σωκράτη, εκπαιδεύουν τους πολίτες και τους καθοδηγούν κατάλληλα, με αποτέλεσμα την αυτόβουλη συμμόρφωση προς τις επιταγές τους. Ο Πλάτων υποστηρίζει ότι πρέπει να άρχουν οι φιλόσοφοι, οι οποίοι έχουν λάβει την κατάλληλη παιδεία και έχουν γίνει σοφοί και ενάρετοι, γι’ αυτό και υπερέχουν των νόμων. Προς το τέλος της ζωής του όμως παραδέχεται ότι είναι πολύ δύσκολο να υπάρξουν σωστοί πολιτικοί και ότι πρέπει να κυβερνούν την πόλη οι σωστοί νόμοι. Ο νόμος κατά τον φιλόσοφο, είναι παιδαγωγός ο οποίος διαπλάθει ηθικούς πολίτες. Η επιτυχία του παιδευτικού έργου των νόμων κρίνεται κυρίως από το βαθμό συμμόρφωσης των πολιτών με τις επιταγές τους. Ως ανώτερος βαθμός συμμόρφωσης, θεωρείται η εκούσια υπακοή στους νόμους της πόλης. Στο τρίτο κεφάλαιο εξετάζεται η αναγνώριση της παιδαγωγικής λειτουργίας των νόμων από τον Αριστοτέλη, η οποία συνδέεται, όπως και στον Πλάτωνα, με την ηθική. Οι νόμοι είναι υποχρεωτικοί για όλους τους πολίτες. Κωδικοποιούν την προσήκουσα συμπεριφορά, λαμβάνοντας υπόψη τις κρατούσες αξίες και τη βούληση της πόλης, με τελικό σκοπό να καταστούν οι πολίτες ενάρετοι και ευδαίμονες. Η αγωγή των νέων πρέπει να βασίζεται σε ορθούς νόμους, οι οποίοι ως παιδαγωγοί τους αναγκάζουν να πράττουν τα δέοντα. Στο τέταρτο κεφάλαιο γίνεται λόγος για τους νομοθέτες γενικά, κυρίως όμως για τους «ἀγαθούς» νομοθέτες που θέσπισαν νόμους, στους οποίους είναι διακριτός, άμεσα ή έμμεσα, ο παιδευτικός τους χαρακτήρας. Ο νομοθέτης χαρακτηρίζεται από τον Πλάτωνα ως παιδαγωγός καθώς αναλαμβάνει να διαπλάσσει ενάρετους πολίτες. Ο Αριστοτέλης επίσης τονίζει ότι σκοπός των νομοθετών είναι να θεσπίσουν ορθούς νόμους ούτως ώστε να κάνουν τους πολίτες αγαθούς. Συμπερασματικά, η διατριβή αυτή προβάλλει τη θεώρηση των νόμων ως παιδαγωγών καθώς και τη διαχρονική αξία της παιδαγωγικής τους λειτουργίας προκειμένου να εξασφαλιστεί η κοινωνική δικαιοσύνη και η ευδαιμονία των πολιτών.
Numerical analysis of stochastic differential equations with applications in financial mathematics and molecular dynamics
Authors: Σταματίου Ιωάννης
Published: August 2021

Σε αυτή τη διατριβή αντικείμενο έρευνας είναι η αριθμητική επίλυση στοχαστι- κών διαφορικών εξισώσεων (ΣΔΕ), οι οποίες έχουν λύση σε ένα συγκεκριμένο χωρίο. Ο στόχος μας ειναι η κατασκευή άμεσων αριθμητικών σχημάτων τα οποία διατηρούν αυτό το χωρίο, κυρίως σε περιπτώσεις όπου οι συντελεστές των ΣΔΕ είναι μη-γραμμικοί. Είναι γνωστό ότι το με βήμα προς τα εμπρός σχήμα Euler αποκλίνει σε υπερ- γραμμικά προβλήματα και η ελεγχόμενη μέθοδος Euler δε διατηρεί απαραίτητα τη δομή του αρχικού προβλήματος. Προτείνουμε ένα νέο αριθμητικό σχήμα, χρησιμοποιώντας την Ημι-Διακριτή μέθοδο, για διάφορες κλάσεις στοχαστικών διαφορικών εξισώσεων. Για κάποια υπεργραμμικά προβλήματα (όπως το Heston 3/2-μοντέλο) καθώς και για υπο- γραμμικά (όπως το CEV μοντέλο), τα οποία εμφανίζονται στο πεδίο των χρημα- τοοικονομικών μαθηματικών, κατασκευάζουμε ένα αριθμητικό σχήμα το οποίο διατηρεί τη θετικότητα. Παραπέρα, εφαρμόζουμε τη μέθοδο μας σε προβλήματα τα οποία εμφανίζονται στο πεδίο των μοριακών δυναμικών, όπου το προτει- νόμενο σχήμα το οποίο διατηρεί τη δομή της αρχικής εξίσωσης προσεγγίζει αποτελεσματικά κάποιες ΣΔΕ οι οποίες προκύπτουν έπειτα από μια διαδικασία απλοποίησης (coarse graining ). Θεωρούμε επίσης την περίπτωση Στοχαστικών Διαφορικών Εξισώσεων με Υστέρηση με μη-αρνητικές λύσεις. Ξανά στόχος μας είναι άμεσα αριθμητικά σχήματα τα οποία διατηρούν τη θετικότητα. Επεκτείνουμε την Ημι-Διακριτή μέθοδο από το πλαίσιο των Συνήθων ΣΔΕ στην περίπτωση με σταθερή υστέρηση, όπου και αποδεικνύουμε ισχυρή σύγκλιση (μοντέλο DGBM). Αριθμητικά πειράματα υποστηρίζουν τα θεωρητικά μας αποτελέσματα.
Παράνομος τύπος, λογοκρισία και προπαγάνδα κατά τη διάρκεια της δικτατορίας των συνταγματαρχών 1967-1974
Authors: Ραϊτσίνης Χαρίλαος
Published: August 2021

Η διδακτορική διατριβή εξετάζει την εμφάνιση, την πορεία, το ρόλο και την επίδραση του αντιδικτατορικού Τύπου κατά τη διάρκεια της Δικτατορίας των Συνταγματαρχών. Η μελέτη ξεκινάει με μια εισαγωγή που παραθέτει τα ερευνητικά ερωτήματα και το απαραίτητο θεωρητικό πλαίσιο: τη σχέση της κοινωνίας με τα Μ.Μ.Ε., την ανάπτυξη, τα πλεονεκτήματα και τα μειονεκτήματα του εγχώριου μεταπολεμικού ενημερωτικού μοντέλου, τον τρόπο λειτουργίας των μίντια κάτω από αυταρχικά και ολοκληρωτικά καθεστώτα, την ιδιαιτερότητα της ελληνικής περίπτωσης, την δομή, την μεθοδολογία. Έπειτα ακολουθεί μια σύντομη ιστορική επισκόπηση που παρουσιάζει τη λειτουργία του ελληνικού Τύπου από το 1964 έως το 1967. Τα κεντρικά κεφάλαια της διατριβής παρουσιάζουν την ιστορία της επταετίας υπό το πρίσμα των παράνομων εφημερίδων. Τα συμπεράσματα απαντούν μια σειρά ερωτημάτων σχετικά με την αξία, τον τρόπο λειτουργίας, τους στόχους, την χρηματοδότηση, τα πλεονεκτήματα, τα μειονεκτήματα και την τελική συμβολή των αντικαθεστωτικών εντύπων. Στο τέλος παρατίθεται ένας ειδικός συγκεντρωτικός κατάλογος που εκθέτει τα βασικά στοιχεία των 370 και πλέον αντιδικτατορικών εκδόσεων της εποχής: τον τίτλο, τον εκδότη και τον τόπο έκδοσης.
Δερματικές πτυχές του ανθρώπινου σώματος
Authors: Μαλλουρής Ανδρέας
Published: August 2021

Σκοπός: Οι πτυχές του ανθρωπίνου σώματος είναι ανατομικές δομές σημαντικές τόσο από μορφολογικής όσο και από λειτουργικής σπουδαιότητος. Σκοπός της παρούσας μελέτης είναι η καταγραφή των πτυχών του σώματος, η ιστολογική μελέτη των πτυχών όπως και η μελέτη της συμμετοχής των ελαστικών ινών στον σχηματισμό τους.Υλικό - Μέθοδος: Για την μελέτη των πτυχών ελήφθησαν 79 συνολικά παρασκευάσματα πτωματικού υλικού. Για τις πτυχές του κορμού τα παρασκευάσματα αφορούσαν σε 16 της υπομαστίου πτυχής, 16 από την μηρογλουτιαία πτυχή, 18 από την βουβωνική πτυχή, 14 από την πρόσθια μασχαλιαία πτύχωση, 16 από περιοχή δέρματος άνωθεν και κάτωθεν της περιοχής της πτυχής και 5 παρασκευάσματα από μέση δακτυλική πτυχή δακτύλου του άκρου ποδός και 5 παρασκευάσματα από δέρμα άνωθεν της αντίστοιχης πτυχής. Η επεξεργασία των παρασκευασμάτων έγινε με τις χρώσεις Masson Trichrome για την μελέτη των κολλαγόνων και μυϊκών ινών, Van Gieson για ίνες κολλαγόνου και μυϊκές ίνες, Reticulin για δικτυωτές ίνες και το κολλαγόνο τύπου ΙΙΙ, Verhoef όπως Ορσεϊνη για τις ελαστικές ίνες. Για την καταγραφή των πτυχών έγινε εκτενής μελέτη.Αποτελέσματα: Στις πτυχές του κορμού παρατηρείται διάταξη από καλά οργανωμένα ινοκολλαγονώδη διαφραγμάτια με ευρεία βάση πρόσφυσης στο χόριο, ‘δίκην μελιτοκυρήθρας’ (beehive pattern), τα οποία είναι πιο πυκνά σε βαθύτερες θέσεις, συνεχόμενα με την περιτονία του μυός. Οι ελαστικές ίνες συμμετέχουν στα ινοκολλαγονώδη διαφραγμάτια και ακτινοβολούν στο χόριο με παράλληλη διάταξη στο δικτυωτό χόριο και κάθετα στο θηλώδες χόριο. Η μασχαλιαία πτύχωση παρουσιάζει λιγότερο οργανωμένα ινοκολλαγονώδη διαφραγμάτια και οι ελαστικές ίνες είναι λιγότερες και χωρίς οργάνωση. Στη μέση δακτυλική πτυχή του ποδός υπάρχει ανάλογη διάταξη των ινών, όπως στον κορμό, με διαφραγμάτια που προσφύονται στο χόριο όπως και ανάλογη συμμετοχή των ελαστικών ινών. Το δέρμα άνωθεν και κάτωθεν περιοχών της πτυχής, στερείται της οργάνωση των ινών όπως στη περιοχή των πτυχών με κατανομή των κολλαγόνων και ελαστικών τυχαία.Έγινε πλήρης καταγραφή του καταλόγου των πτυχών συμπεριλαμβανόμενης όλης της ορολογίας που χρησιμοποιείται στη βιβλιογραφία.Συμπεράσματα: Υπάρχει ανάγκη στη ορθολογική χρήση των όρων στην περιγραφή των πτυχών και συγκεκριμένα ο όρος ‘πτύχωση’ περιγράφει την αναδίπλωση εκατέρωθεν της πτυχής. Οι πτυχές του κορμού δημιουργούνται από οργανωμένα ινοκολλαγονώδη διαφραγμάτια, συνεχόμενα με την περιτονία του μυός με ευρεία βάση πρόσφυσης στο χόριο. Οι ελαστικές ίνες συμμετέχουν στην δημιουργία των πτυχών του κορμού, στα ινοκολλαγονώδη διαφραγμάτια και ακτινοβολούν στο χόριο με διάταξη παράλληλη στο δικτυωτό χόριο και κάθετη στο θηλώδες χόριο. Η γνώση των πτυχών του ανθρωπίνου σώματος είναι απαραίτητη για να κατευθύνει στη σωστή χειρουργική αποκατάσταση της αντίστοιχης περιοχής.
Επίδραση της ρύθμισης της αρτηριακής πίεσης στη διαχρονική εξέλιξη των βλαβών σε επίπεδο μυοκαρδίου, νεφρών και αγγείων σε μη διαβητικούς υπερτασικούς ασθενείς
Authors: Ανδρίκου Ειρήνη
Published: August 2021

Η βλαπτική επίδραση της αρτηριακής πίεσης (ΑΠ) ανιχνεύεται σε πρώιμα στάδια μέσω των επιπτώσεών της στο μυοκάρδιο, τους νεφρούς και το αγγειακό σύστημα. Διερευνήθηκε η επίδραση ρύθμισης της ΑΠ στις βλάβες οργάνων στόχων (TOD) συγχρονικά, και οι παράγοντες που καθορίζουν τη διαχρονική τους εξέλιξη. 232 άτομα με νεοδιαγνωσθείσα υπέρταση, μη διαβητικά παρακολουθήθηκαν προοπτικά για μέσο διάστημα 3.4±1.4 έτη. Μετρήθηκαν η ΑΠ (ιατρείου και 24ωρης), ο δείκτης μάζας αριστεράς κοιλίας (LVMI) υπερηχογραφικώς, ο λόγος αλβουμίνης/κρεατινίνη ούρων (ACR) και η καρωτιδο-μηριαία ταχύτητα αγωγής σφυγμικού κύματος (c-fPWV), στην αρχική και τελική επίσκεψη. Προέκυψε ότι ανεξάρτητοι θετικοί προγνωστικοί παράγοντες υποστροφής της υπερτροφίας αριστεράς κοιλίας ήταν η διαχρονική μείωση της ΑΠ, η διάρκεια αγωγής με αναστολείς του συστήματος ρενίνης-αγγειοτενσίνης (RAS) και η μείωση των τιμών PWV, ενώ αρνητικοί ήταν τα αρχικά επίπεδα ACR, LVMI και η ηλικία. Ανεξάρτητοι παράγοντες υποστροφής της αλβουμινουρίας ήταν η μείωση της ΑΠ, η διάρκεια αγωγής με αναστολείς RAS και η μείωση της αρτηριακής σκληρίας. Θετικοί καθοριστικοί παράγοντες μείωσης της αρτηριακής σκληρίας ήταν η μείωση της ΑΠ και τα αρχικά επίπεδα PWV, ενώ αρνητικός παράγων ήταν η ηλικία. Στην παρούσα προοπτική μελέτη σημειώθηκε παράλληλη υποστροφή των τριών TOD με τη διαχρονική ρύθμιση της ΑΠ. Επιπλέον, διαπιστώθηκε διαχρονική αλληλεπίδραση των TOD.
Φιλοσοφία της παιδείας και πολιτική εξουσία στον John Locke και Jean - Jacques Rousseau
Authors: Τσαμπάζης Νικόλαος
Published: August 2021

Η παρούσα διατριβή είναι μία συγκριτική μελέτη της σχέσης πολιτικής και παιδείας στους Locke και Rousseau Οι πολιτικές τους θεωρίες αποτελούν διαμόρφωση ενός νέου τύπου πολιτικής εξουσίας στη βάση των νέων ιδεολογικών, οικονομικών και κοινωνικών δεδομένων των αρχών της νεωτερικότητας. Η ικανότητα του ανθρώπου να αναστέλλει τις άλογες επιθυμίες (Αναστολή) συνδέει την πολιτική θεωρία με τη φιλοσοφία της παιδείας του Locke. Η γενική βούληση συνδέει την πολιτική θεωρία του Rousseau με τις προτάσεις του για τη δημόσια εκπαίδευση. Η λοκιανή πολιτική εξουσία χρησιμοποιεί την παιδευτική εργασία ανεξάρτητων ιδιωτικών φορέων. Από την άλλη πλευρά, ο Κυρίαρχος στον Rousseau έχει τόσο διοικητικές όσο και παιδευτικές λειτουργίες να επιτελέσει. Η φιλοσοφία της παιδείας και η πολιτική φιλοσοφία των δύο φιλοσόφων εδραιώνονται στην πραγματικότητα πάνω στη φιλοσοφική τους ανθρωπολογία. Ο λοκιανός άνθρωπος-αστός έχει μία εργασιακή ηθική ως κέντρο της ζωής του, ενώ ο ρουσσωικός άνθρωπος-πολίτης ενός ανανεωμένου ρεπουμπλικανισμού έχει ως κέντρο της ζωής του την πολιτική συμμετοχή και αρετή. Βασική οπτική της έρευνάς μας είναι οι ιδεατοί τύποι της αυθεντικότητας και της αυτάρκειας, οι οποίοι συνιστούν τη βασική δομή του ρουσσωικού ριζικού νατουραλισμού. Συνιστούν και το βασικό καινοτομικό στοιχείο της έρευνάς μας επίσης. Τελικά, η πολιτικές και παιδευτικές προτάσεις του Locke υπονομεύονται από την διαμόρφωση ενός πειθήνιου, εξαρτημένου, φτωχού και ακαλλιέργητου εργάτη, μία καρικατούρα του αστού. Η ρουσσωική δημόσια εκπαίδευση αντιβαίνει στη φυσική του αγωγή επίσης. Ο Rousseau υποκαθιστά τη ζωή με την πολιτική.
Αμφίφιλα πολυπεπτίδια
Authors: Γκίκας Εμμανουήλ
Published: August 2021

Σε αυτή τη διατριβή μελετούμε τα αμφίφιλα πολυπεπτίδια ως προς την σύνθεση, τονχαρακτηρισμό και την αυτοοργάνωση τους σε υδατικά διαλύματα, με χρήση τεχνικώνπολυμερισμού διάνοιξης δακτυλίου των Ν-καρβοξυ ανυδριτών των αντίστοιχωναμινοξέων, καθώς και τεχνικές υψηλού κενού για τον καθαρισμό των αντιδραστηρίωνκαι των διαλυτών. Για την σύνθεση καλά καθορισμένων πολυπεπτιδίων, αμιγών καιυβριδικών, διαπιστώθηκε ότι είναι απαραίτητος ο καλός καθαρισμός των αρχικώνπρόδρομων μονομερών (Ν-καρβοξυ ανυδρίτες αμινοξέων).Ως προς τα πολυπεπτίδια, συνθέσαμε γραμμικά κατά συστάδες συμπολυπεπτίδια πουσχηματίζουν α-έλικες του τύπου ΑΒ, υβριδικά κατά συστάδες πολυπεπτίδιαπολυ(αιθυλενοξειδίου)-πολυ(L-προλίνης) του τύπου ΑΒ, υβριδικά τρισυσταδικάπολυπεπτίδια του τύπου ΑΒΑ με πολυ(αιθυλενοξείδιο) ως μεσαία συστάδα καιπλευρικές συστάδες: πολυ(L-λυσίνη), πολυ(L-προλίνη), πολυ(L-γλουταμικό οξύ), καθώςεπίσης και υβριδικά τρισυσταδικά πολυπεπτίδια του τύπου ΑΒC, αστεροειδήσυμπολυμερή πολυ(στυρενίου)-πολυ(L-προλίνης) και εμβολιασμένα πολυπεπτίδια πάνω σε νανοσωλήνες.Oλα τα πολυμερή χαρακτηρίστηκαν με πληθώρα φασματοσκοπικών τεχνικών (FTIR,NMR, SEC, TGA, UV-Vis), ενώ ως προς την αυτοοργάνωση τους, εξετάσαμε τηνσυμπεριφορά τους σε υδατικά διαλύματα (CD, TEM) και την αυτοοργάνωση τους σεστερεά κατάσταση, τόσο σε επίπεδο μοναδιαίας κυψελίδας (WAXS, XRD) όσο και σεοργάνωση μεγάλης κλίμακας (SAXS). Τέλος, είναι σημαντικό να αναφερθεί ότι όλα ταπολυμερή που συντέθηκαν στην διδακτορική αυτή διατριβή, βρήκαν εφαρμογές είτε ωςμοντέλα (μοριακός χάρακας), είτε ως μιμητές μεταξιού (αυξημένες μηχανικές ιδιότητες),ενώ ορισμένα είχαν σπουδαίες βιο-εφαρμογές (πέτρα στα νεφρά, φορείς αντικαρκινικώνφαρμάκων).
Η θεωρία της συγκρουσιακής πολιτικής στην πράξη των κοινωνικών κινημάτων
Authors: Κοτρωνάκη Λουκία
Published: August 2021

«Από τη Θεωρία της Συγκρουσιακής Πολιτικής στην Πράξη των Κοινωνικών Κινημάτων: το Κίνημα ενάντια στη Νεοφιλελεύθερη Παγκοσμιοποίηση (Ελλάδα, 2000 – 2006)»Λέξεις Κλειδιά: Κίνημα ενάντια στη Νεοφιλελεύθερη Παγκοσμιοποίηση, Συγκρουσιακή Πολιτική, Διεθνική Διαμαρτυρία, Άμεση Δράση, Πολιτική Ανυπακοή, Γεγονότα Διαμαρτυρίας, Κοινωνικά Φόρουμ, Διαβουλευτική Δημοκρατία, Πολιτικά Κόμματα – Ελλάδα Περίληψη Η παρούσα διατριβή εξετάζει την ανάδυση και τη δυναμική του κινήματος ενάντια στην νεοφιλελεύθερη παγκοσμιοποίηση στην Ελλάδα με έμφαση στις επιδράσεις που αυτό άσκησε στη διαμόρφωση του τοπίου των κινηματικών οργανώσεων, των συλλογικών αξιών και των πολιτικών θεσμών των αρχών του 21ου αιώνα. Αντλώντας τα θεωρητικά και εννοιολογικά εργαλεία από τη γραμματεία της συγκρουσιακής πολιτικής και των συλλογικών δράσεων και υιοθετώντας την οπτική της συγκριτικής πολιτικής ανάλυσης στη μελέτη του πολιτικού φαινομένου, η έρευνα φωτίζει τρεις κρίσιμες διαστάσεις της νεότερης πολιτικής ιστορίας: (α) τις ευρύτερες ευρωπαϊκές θεσμικές, δημογραφικές και ιδεολογικές μεταβολές της δεκαετίας του ‘90 και κυρίως τον τρόπο με τον οποίον αυτές επενέργησαν στη δημιουργία νέων περιεχομένων αντιπαράθεσης και νέων πολιτικών διαιρέσεων στην Ελλάδα• (β) τις διαδικασίες, τα γεγονότα -σταθμούς και τα διεκδικητικά δίκτυα διεθνικής διάχυσης της διαμαρτυρίας ενάντια στην νεοφιλελεύθερη παγκοσμιοποίηση σε ποικίλα τοπικά ακροατήρια και πολιτικούς δρώντες κατά το πρώτο μισό της δεκαετίας του 2000• και (γ) την ανασύνθεση του πεδίου των διεκδικητικών οργανώσεων, την καταγραφή των κυρίων ρευμάτων αμφισβήτησης εντός του φάσματος της ριζοσπαστικής αριστεράς και του αναρχικού χώρου καθώς τις μετατοπίσεις των υφιστάμενων πολιτικών κομμάτων υπό την επίδραση της κινηματικής δράσης μιας μακράς περιόδου. Τέλος η διατριβή εισφέρει και εισηγείται μια σειρά εννοιολογικών προτάσεων και θεωρητικών επεξεργασιών που προσβλέπουν στο να συμβάλλουν στο πεδίο της μελέτης των κοινωνικών κινημάτων και να ενθαρρύνουν τη συστηματική του έρευνα.
Integration of financial issues in the optimal design of supply chain networks
Authors: Λογγινίδης Παντελής
Published: August 2021

Οι χρηματοοικονομικές παράμετροι είναι μεταξύ των πιο εξελιγμένων και αναδυόμενων θεμάτων μοντελοποίησης στα σύγχρονα δίκτυα εφοδιαστικών αλυσίδων (ΔΕΑ). Ως αποτέλεσμα των μειωμένων περιθωρίων κέρδους και του ανταγωνιστικού περιβάλλοντος τα διοικητικά στελέχη που ασχολούνται με τα ΔΕΑ ωθούνται να βελτιστοποιήσουν τον σχεδιασμό και την λειτουργία των ΔΕΑ τους λαμβάνοντας υπόψη όχι μόνο δείκτες απόδοσης που προσανατολίζονται στο κόστος αλλά και δείκτες χρηματοοικονομικής απόδοσης. Συνεπώς, τα διοικητικά στελέχη που ασχολούνται με τα ΔΕΑ χρειάζονται ολοκληρωμένα μοντέλα στήριξης αποφάσεων τα οποία ανιχνεύουν και ποσοτικοποιούν την χρηματοοικονομική επίδραση των αποφάσεων τους για παραγωγή και διανομή μέσω της ενσωμάτωσης διαφόρων πλαισίων μοντελοποίησης της χρηματοοικονομικής απόδοσης και της χρηματοοικονομικής ελκυστικότητας. Η ενσωμάτωση αυτών των πλαισίων στα μοντέλα ΔΕΑ επιτρέπει την συστηματική αξιολόγηση της επίδρασης των αποφάσεων παραγωγής και διανομής στην χρηματοοικονομική απόδοση και ελκυστικότητα και επιπρόσθετα επιλέγει τον ιδανικό συνδυασμό τους με αποτέλεσμα να παρέχεται ένα ανταγωνιστικό πλεονέκτημα. Επιπλέον, αυτή η ενσωμάτωση γεφυρώνει το χάσμα και μειώνει την σύγκρουση συμφερόντων μεταξύ των διοικητικών στελεχών που ασχολούνται με τα ΔΕΑ και τα στελέχη που ασχολούνται με τα χρηματοοικονομικά επειδή χρησιμοποιεί μια κοινή γλώσσα μεταξύ τους και προάγει την εποικοδομητική συνεργασία μεταξύ τους. Καθώς η τελική απόφαση για την έγκριση μιας επένδυσης λαμβάνεται από τα στελέχη που ασχολούνται με τα χρηματοοικονομικά, ένας προϋπολογισμός πάγιων επενδύσεων, όπως η δημιουργία/αναδιάρθρωση του ΔΕΑ μια εταιρείας, ο οποίος περιλαμβάνει χρηματοοικονομικά μεγέθη και δείκτες που δείχνουν ξεκάθαρα στα στελέχη που ασχολούνται με τα χρηματοοικονομικά την επίδραση αυτής της επένδυσης στην συνολική χρηματοοικονομική απόδοση και ελκυστικότητα, έχει περισσότερες πιθανότητες να γίνει αποδεκτός.Αυτή η διατριβή εξετάζει την δημιουργία μοντέλων σχεδιασμού ΔΕΑ που ενσωματώνουν χρηματοοικονομικά θέματα και παρέχουν στήριξη στα στελέχη διοικητικά στελέχη που ασχολούνται με τα ΔΕΑ για την λήψη ολοκληρωμένων αποφάσεων. Στο πρώτο μοντέλο παρουσιάζεται ένα γενικό πλαίσιο σχεδιασμού ΔΕΑ με πολλαπλά διαζώματα, πολλαπλά προϊόντα, και πολλαπλές περιόδους το οποίο έχει ως κύριο καινοτόμο του στοιχείο την αβέβαιη και χρονικά μεταβαλλόμενη ζήτηση των προϊόντων. H ενσωμάτωση της ανάλυσης των χρηματοοικονομικών καταστάσεων είναι το καινοτόμο στοιχείο του δεύτερου προτεινόμενου μοντέλου σχεδιασμού ΔΕΑ ενώ η πιστοληπτική φερεγγυότητα είναι το καινοτόμο στοιχείο του τρίτου προτεινόμενου μοντέλου σχεδιασμού ΔΕΑ. Το κύριο στοιχείο του τελευταίου μοντέλου σχεδιασμού ΔΕΑ είναι η τεχνική της πώλησης και επαναμίσθωσης των πάγιων περιουσιακών στοιχείων.
Η φυσική αγωγή στη βασική εκπαίδευση στην Ελλάδα (1827-1912)
Authors: Ντάνης Σπυρίδων
Published: August 2021

Σκοπός της παρούσας διατριβής ήταν η μελέτη της φυσικής αγωγής στη βασική εκπαίδευση το 19ο αιώνα (Δημοτικό και Ελληνικό σχολείο 1827-1912). Συγκεκριμένα διερευνήθηκε η εισαγωγή του μαθήματος στα σχολεία, καθώς και η εξέλιξή του στα εκπαιδευτικά ιδρύματα σε διάφορα μέρη της Ελλάδας. Η συγκέντρωση των αρχειακών πηγών που αναφέρονταν στη φυσική αγωγή στην Ελλάδα, έγινε με τη μέθοδο της φωτογράφησης και ψηφιοποίησης εγγράφων και επίσημων πρακτικών, περιοδικών και εφημερίδων, μετά από επίσκεψη σε δημόσιες και ιδιωτικές βιβλιοθήκες, όπως και στα Γενικά Αρχεία του Κράτους (Γ.Α.Κ.). Τα κύρια ερωτήματα αναφέρονται στην οργάνωση και στα προβλήματα του μαθήματος στη βασική εκπαίδευση σε διαφορετικές περιοχές, στη διδασκαλία, στους σχολικούς αγώνες και στο σκοπό του μαθήματος. Επίσης ερωτήματα σχετικά με τη νομοθεσία της φυσικής αγωγής, την υγιεινή και τις ποινές κατά τη διδασκαλία, καθώς και για τους φιλογυμναστές παιδαγωγούς που επηρέασαν την εξέλιξη της φυσικής αγωγής. Συμπερασματικά, το μάθημα εισήχθη στο δημοτικό σχολείο με το νόμο του 1834 «Περί δημοδιδασκάλους ἐν γένει» και γίνεται αποδεκτό από την εκπαιδευτική κοινότητα, ιδιαίτερα στα τέλη του 19ου αιώνα. Σταδιακά παρατηρείται μεταξύ των καθημερινών διδασκομένων μαθημάτων σε όλες τις τάξεις στα αναλυτικά προγράμματα των δημοτικών σχολείων αρένων και θηλέων στα δημόσια και ιδιωτικά εκπαιδευτήρια, σύμφωνα με το Σουηδικό σύστημα. Οι μαθητές συμμετέχουν στις ετήσιες εξετάσεις της γυμναστικής. Τα προβλήματα οφείλονταν στην έλλειψη καταρτισμένων δασκάλων γυμναστικής, υλικοτεχνικής υποδομής και της επικράτησης του λογιοτατισμού και της στρατιωτικής αντίληψης για την εκπαίδευση των μαθητών. Καταγράφονται οι βαθμολογίες και η ηλικία των μαθητών καθώς και η σχέση της σχολικής υγιεινής με τη γυμναστική. Επιπλέον ο στόχος των σχολικών διαγωνισμών των μαθητών, οι σχολικοί αγώνες και οι ετήσιες εξετάσεις. Επίσης παρατηρείται η εφαρμογή αυστηρών ποινών σε όσους απουσίαζαν από τις εξετάσεις ή είχαν ανάρμοστη συμπεριφορά και διαπιστώνεται η διδασκαλία του μαθήματος στα σχολεία της Σάμου και της Κέρκυρας. Η διδακτορική διατριβή ολοκληρώνεται με την έκθεση συμπερασμάτων, των εννοιών της φυσικής αγωγής, το παράρτημα, τις σημαντικότερες αρχειακές πηγές που αξιοποιήθηκαν, ιστορικός χρονολογικός πίνακας, η γυμναστική νομοθεσία από το 1834-1912 και την παρουσίαση των πηγών και της βιβλιογραφίας που αξιοποιήθηκε.
Optimal and adaptive control in large scale sensor networks
Authors: Μιχαηλίδης Ιάκωβος
Published: August 2021

Η αδυναμία σχεδιασμού αποδοτικών στρατηγικών ελέγχου με τα υπάρχοντα θεωρητικά και πρακτικά εργαλεία, σε εφαρμογές συστημάτων μεγάλης κλίμακας (ΣΜΚ), τις περισσότερες φορές οδηγεί σε χρονικά και οικονομικά μη αποδοτικές λύσεις. Τα ΣΜΚ συνήθως εμπλέκουν χρονικά μεταβαλλόμενες και περίπλοκες δυναμικές, που πολλές φορές εισάγουν έντονη αβεβαιότητα στο πρόβλημα σχεδιασμού ελέγχου. Το γεγονός αυτό, καθιστά τα εργαλεία σχεδιασμού Αποδοτικού Ελέγχου Συστημάτων Μεγάλης Κλίμακας (ΑΕΣΜΚ) μη εφαρμόσιμα σε ένα μεγάλο κομμάτι εφαρμογών. Δυνητικά, ωστόσο, θα μπορούσαν να έχουν τεράστια επίδραση στην βελτίωση της απόδοσης και της ποιότητας των παρεχόμενων υπηρεσιών του εκάστοτε συστήματος μέσω της μείωσης: της καταναλισκόμενης ενέργειας, των επιπέδων εκπομπών ρυπογόνων στοιχείων και βελτιώνοντας την ποιότητα της καθημερινής δραστηριότητας των χρηστών. Η παρούσα εργασία, βασισμένη σε σύγχρονες/πρόσφατες ερευνητικές εξελίξεις, στοχεύει στην υλοποίηση/ανάπτυξη και στην αξιολόγηση μιας ολοκληρωμένης μεθοδολογίας σχεδίασης ελέγχου που είναι συμβατή με ετερογενή και περίπλοκα συστήματα μεγάλης κλίμακας. Η μεθοδολογία αυτή είναι ικανή να: (α) παρέχει στρατηγικές ελέγχου, τόσο κοντά στην βέλτιστη απόδοση ελέγχου ΣΜΚ όση επιλέγει ο χρήστης. (β) είναι εγγενώς αυτο-προσαρμοζόμενη και να βελτιώσει με επιτυχία, με ραγδαίο ρυθμό, την απόδοση του ΣΜΚ όταν βραχυπρόθεσμες ή μακροπρόθεσμες μεταβολές επηρεάζουν το σύστημα. (γ) παρέχει αποδοτικό και ασφαλή τρόπο ανάκαμψης από ενδεχόμενα σφάλματα ή/και λειτουργικές αναπροσαρμογές του ίδιου του συστήματος. (δ) επιτύχει όλα τα παραπάνω ενώ ταυτόχρονα δεν εξαρτάται από την διάσταση του προβλήματος ενώ ταυτόχρονα είναι εύχρηστη. Τα ολοκληρωμένα εργαλεία σχεδίασης ΑΕΣΜΚ που υλοποιήθηκε στα πλαίσια της παρούσας διατριβής, έχουν δοκιμασθεί και αξιολογηθεί εκτενώς πάνω σε δύο πραγματικά συστήματα μεγάλης κλίμακας (δύο κτίρια γραφείων).Η παρούσα εργασία μπορεί να διαχωριστεί στις παρακάτω θεματικές ενότητες: (α) Εισαγωγή (Κεφάλαιο 1): στην ενότητα αυτή περιγράφονται εκτενέστερα τα προβλήματα που εμφανίζονται σε σύγχρονες εφαρμογές βέλτιστου και προσαρμοστικού ελέγχου (βλέπε Παράρτημα 2) σε ΣΜΚ αλλά και οι δημοσιεύσεις που προέκυψαν στα πλαίσια της εκπόνησης της παρούσας διατριβής (β) Εργαλεία Σχεδίασης Βέλτιστου κ Προσαρμοστικού Ελέγχου σε ΣΜΚ (Κεφάλαιο 2): στην ενότητα αυτή αναλύονται λεπτομερώς τα θεωρητικά εργαλεία σχεδίασης ελέγχου που αναπτύχθηκαν. (γ) Εφαρμογές Προσομοίωσης (Κεφάλαιο 3): στην ενότητα αυτή παρουσιάζονται τα αποτελέσματα από εφαρμογές προσομοιώσεων που διεξήχθησαν στα πλαίσια της αξιολόγησης των παραπάνω εργαλείων. (δ) Εφαρμογές Πραγματικών Συνθηκών (Κεφάλαιο 4): στην ενότητα αυτή παρουσιάζονται τα αποτελέσματα (πιο αναλυτική απεικόνιση των πειραμάτων σε πραγματικές συνθήκες περιλαμβάνεται στο Παράρτημα 1) που προέκυψαν από τις εφαρμογές των εργαλείων αυτών σε πραγματικά ΣΜΚ και η αντίστοιχη αξιολόγησή τους. (ε) Γενικά Συμπεράσματα (Κεφάλαιο 5): στην ενότητα αυτή αναλύονται συγκεντρωτικά όλα τα παραπάνω αποτελέσματα και αξιολογείται η απόδοση των εργαλείων ελέγχου.
Μελέτη επίδρασης της πρεγκαμπαλίνης στο μετεγχειρητικό άλγος μετά απο θωρακοτομές
Authors: Γιαβασόπουλος Ευάγγελος
Published: August 2021

Σκοπός: Να διερευνηθεί η αναλγητική επίδραση της πρεγκαμπαλίνης, στον οξύ μετεγχειρητικό πόνο και στην πρόληψη του χρόνιου νευροπαθητικού σε ασθενείς με θωρακοτομή. Μεθοδολογία: Πρόκειται για μια τυχαιοποιημένη, ελεγχόμενη, διπλή τυφλή, κλινική μελέτη. Μελετήθηκαν 45 ασθενείς οι οποίοι πληρούσαν τα κριτήρια, και χωρίστηκαν τυχαία σε 3 ομάδες: H 1η έλαβε εικονικό φάρμακο πρεγκαμπαλίνης και εικονική διήθηση της χειρουργικής τομής (PLCB n=15), η 2η πρεγκαμπαλίνη (PREG n=15) και η 3η πρεγκαμπαλίνη και συνεχή διήθηση της χειρουργικής τομής με τοπικό αναισθητικό (ροπιβακαϊνη 0,75%) (PREG+CWI n=15). Η συλλογή των δεδομένων μετεγχειρητικά περιελάμβανε την αθροιστική κατανάλωση των οπιοειδών, τις τιμές αξιολόγησης του πόνου με την οπτική αναλογική κλίμακα κατά την ηρεμία και κατά τη διάρκεια του βήχα και τη συχνότητα εμφάνισης παρενεργειών από τη χορήγηση των οπιοειδών. Ένα και τρείς μήνες μετά, οι ασθενείς αξιολογήθηκαν τηλεφωνικά με το ερωτηματολόγιο DN4, για εμφάνιση συμπτωμάτων νευροπαθητικού πόνου.Τα αποτελέσματα αναλύθηκαν με το στατιστικό πακέτο ανάλυσης spss ν.17.. Αποτελέσματα:Τα VAS scores πόνου στην ηρεμία ήταν μειωμένα στην [PREG+CWI] (p<0,05), ενώ κατά τη διάρκεια του βήχα τα VAS scores πόνου ήταν υψηλότερα στην [PLCB], έναντι των άλλων δύο (p<0.001 & p<0.05). Υπήρξε στατιστική διαφορά στην αθροιστική κατανάλωση μορφίνης 48 ώρες μετεγχειρητικά στις δύο ομάδες φαρμάκου, ενώ η επίπτωση του νευροπαθητικού πόνου ήταν συχνότερη στην [PLCB] (p<0.001).Συμπεράσματα:Η πρεγκαμπαλίνη μειώνει τον μετεγχειρητικό πόνο, την κατανάλωση σε οπιοειδή, και την επίπτωση του νευροπαθητικού πόνου μετά από θωρακοτομή, ενώ η συνεχής διήθηση της χειρουργικής τομής με τοπικό αναισθητικό δεν φαίνεται να ενισχύει την προληπτική της δράση στην εκδήλωση του.
Σχέση ικανοποίησης του πελάτη και χρηματοοικονομικής απόδοσης επιχειρήσεων
Authors: Δρόσος Δημήτριος
Published: August 2021

Μέσα σε ένα ιδιαίτερα έντονο διεθνές ανταγωνιστικό περιβάλλον τόσο η ποιότητα του προϊόντος και των υπηρεσιών που προσφέρει μία επιχείρηση όσο και η συνακόλουθη ικανοποίηση ή μη ικανοποίηση των πελατών, είναι ζητήματα πολύ σημαντικά για την επιτυχία της επιχείρησης. Κεντρικός άξονας της σύγχρονης επιχείρησης αποτελεί η φιλοσοφία ότι η συνεχής βελτίωση των επιχειρηματικών επιδόσεων σχετίζεται άμεσα ή έμμεσα με τη βέλτιστη ικανοποίηση των πελατών με ταυτόχρονη δημιουργία προστιθέμενης αξίας για αυτούς.Σε καθαρά ερευνητικό επίπεδο, πολλές εμπειρικές μελέτες προσπάθησαν να συνδέσουν την ικανοποίηση των πελατών με τις επιδόσεις των επιχειρήσεων όπως, την πίστη, την παραγωγικότητα, την κερδοφορία, τη φήμη, το μερίδιο αγοράς, την απόδοση των μετοχών, τα χρηματοοικονομικά αποτελέσματα. Τα αποτελέσματα των μελετών αυτών επιβεβαίωσαν την ύπαρξη μιας θετικής όσο και μια αρνητικής συσχέτισης μεταξύ της ικανοποίησης των πελατών και των επιδόσεων μιας επιχείρησης. Η παρούσα διδακτορική διατριβή έχει ως θέμα τη συσχέτιση, τόσο για τον κλάδο της κινητής τηλεφωνίας όσο και για τον κλάδο των τραπεζών, της ικανοποίηση των πελατών με τις επιχειρηματικές επιδόσεις με τη χρήση δεικτών, η ομαδοποίηση των οποίων έγινε με τη χρήση συγκεκριμένων κριτηρίων.Στόχος της διατριβής είναι να συμβάλλει στην αποσαφήνιση και τον εμπειρικό προσδιορισμό της σχέσης ανάμεσα στους ικανοποιημένους πελάτες και την επίδοση των επιχειρήσεων (κερδοφορία, χρηματοοικονομικά αποτελέσματα, μερίδια αγοράς, παραγωγικότητα, απόδοση μετοχών) στους τομείς των υπηρεσιών κινητής τηλεφωνίας και των τραπεζικών υπηρεσιών στην Ελλάδα.
Η κυρίαρχη ιδεολογία της αρμονίας στην επιστήμη της οικολογίας
Authors: Νικήσιανης Νίκος
Published: August 2021

Το πεδίο αυτής της διατριβής είναι η ιστορία της επιστήμης της Οικολογίας· πιο συγκεκριμένα, εστιάζει στην επιρροή που άσκησε η κυρίαρχη αστική ιδεολογία πάνω στην επιστήμη της Οικολογίας. Ξεκινάμε έτσι από την προδαρβινική ακόμα Φυσική Ιστορία, όπου κυριαρχούσε ήδη μία σειρά μεταφορών (προερχόμενων κυρίως από την αστική Πολιτική Οικονομία και φιλοσοφία) και αναπαραστάσεων, όπως η ‘οικονομία της φύσης’, ο ‘καταμερισμός της εργασίας’ το ‘κοινό συμφέρον’ και ο ‘ατομικός ανταγωνισμός’. Τα στοιχεία αυτά προβάλανε στην προδαρβινική Φυσική Ιστορία τις κυρίαρχες ιδεολογικές αντιλήψεις για την αρμονία, την ενότητα και την τάξη του κόσμου. Παρά τη ρήξη που επέφερε με αυτή την προβληματική η εξελικτική θεωρία του Δαρβίνου, οι περισσότερες σχολές της πρώιμης οικολογίας ακολούθησαν μάλλον το παράδειγμα της προδαρβινικής αρμονίας, παρά της δαρβινικής εξέλιξης. Σε αυτό το υπόβαθρο, αναδύθηκε η έννοια της ποικιλότητας ειδών, μέσα από την αναζήτηση του κατάλληλου στατιστικού μοντέλου που θα προβλέπει μία σταθερή και επαναλαμβανόμενη κατανομή των ατόμων στα διάφορα είδη-μέλη μίας βιολογικής κοινότητας. Η χρήση της θα γενικευθεί τη δεκαετία του 1950, στο πλαίσιο της κυβερνητικής Οικολογίας, όπου η ποικιλότητα αναδεικνύεται αφενός σε κυβερνητικό μηχανισμό που εξασφαλίζει τη σταθερότητα μίας κοινότητας απέναντι στις εξωτερικές διαταραχές και αφετέρου σε φυσικό μέτρο της ετερογένειας, της ωριμότητας και του βαθμού διαταραχής μίας κοινότητας. Σταδιακά, και παρά την έντονη κριτική που δέχεται από εξελικτική κυρίως σκοπιά, η ποικιλότητα αναδύεται τελικά στο επίκεντρο της Οικολογίας και ιδιαίτερα των νέων ρευμάτων περιβαλλοντικής μηχανικής, αποτυπώνοντας τη δομή των οικολογικών σχηματισμών μέσα από έναν απλό αριθμό, κατάλληλο για σύγκριση και αξιολόγηση. Ανακεφαλαιώνοντας, καταλήγουμε ότι η έννοια της ποικιλότητας λειτούργησε ως ένας καθοριστικός κόμβος για την είσοδο ιδεολογικών μεταφορών εντός του επιστημονικού πεδίου της Οικολογίας και τελικά την εξάρτηση του τελευταίου, ιδιαίτερα με τη μορφή της περιβαλλοντικής διαχείρισης, από την κυρίαρχη ιδεολογία της εποχής μας. Η (βιο)ποικιλότητα αναδείχθηκε με αυτό τον τρόπο σε ένα ισχυρό ιδεολογικό σημείο διαρραφής του πεδίου της, αποτελώντας τον κεντρικό εκείνο καθορισμό που νοηματοδοτεί τις άλλες έννοιες, ενώ ταυτόχρονα η ίδια χάνει σταδιακά το όποιο συγκεκριμένο, επιστημονικό περιεχόμενό της. Παράλληλα με αυτή την πορεία, η Οικολογία στρέφεται συνολικά προς μία ποσοτική και προβλεπτική πρακτική, η οποία στοχεύει στην εκτίμηση των φυσικών ορίων που παρουσιάζουν τα φυσικά οικοσυστήματα απέναντι στις ανθρωπογενείς διαταραχές. Οι μαλθουσιανές αυτές ιδέες απομακρύνουν ακόμα περισσότερο την Οικολογία από την εξέλιξη, εστιάζουν το ενδιαφέρον μόνο σε ποσοτικά ζητήματα, ενώ λειτουργούν εξόχως πολιτικά και απολογητικά, απαλλάσσοντας τις κυρίαρχες κοινωνικές σχέσεις.
Χρηματοοικονομικά υποδείγματα και πραγματικά δικαιώματα σε απελευθερωμένες αγορές ενέργειας
Authors: Αρμενάτζογλου Άγγελος
Published: August 2021

Η παρούσα μελέτη διεξάγεται στο πλαίσιο των απελευθερωμένων αγορών ηλεκτρικής ενέργεια, όπου η διαδικασία της τιμολόγησης σε συνθήκες ελεύθερου ανταγωνισμού αποτελεί πρόκληση. Η συμβολή της χρηματοοικονομικής θεωρίας υπήρξε σημαντική από τα πρώτα βήματα της απελευθέρωσης των αγορών ενέργειας. Οι δοκιμασμένες στη χρηματοοικονομική τεχνικές τιμολόγησης αποτελούν το σταθερό σημείο από όπου ξεκινάει και αναπτύσσεται κάθε προσπάθεια μοντελοποίησης σχεδόν όλων των εμπορευμάτων στις απελευθερωμένες αγορές ενέργειας. Σαν εμπόρευμα η ηλεκτρική ενέργεια έχει ορισμένα ειδικά χαρακτηριστικά που την κάνουν να ξεχωρίζει απο τα άλλα εμπορεύματα ενέργειας. Το βασικό γνώρισμα της είναι ότι δεν μπορεί να αποθηκευθεί παρά μόνο σαν δυναμική στάθμης ταμιευτήρα για υδροηλεκτρικούς σταθμούς καθώς και σε βιομηχανικές μπαταρίες. Μη αποθηκεύσιμο εμπόρευμα συνεπάγεται την κατάρριψη μιας σειράς υποθέσεων που ισχύουν στη χρηματοοικονομική θεωρία, με πρώτο και κύριο την ακύρωση της τιμολόγησης με την υπόθεση της απουσίας δυνατότητας εξισορροποιητικής κερδοσκοπίας. Τα ειδικά αυτά χαρακτηριστικά οδηγούν επιπλέον στην ανάγκη αντιμετώπισης πλήθους νέων κινδύνων, τους οποίους οι συμμετέχοντες στις αγορές ενέργειας θα πρέπει να λάβουν υπόψη τους.Οι κίνδυνοι αυτοί είναι σχετικοί με τις αλληλεπιδράσεις των τοπικών αγορών, τη στενή σχέση με το κόστος παραγωγής ενέργειας και το μίγμα καυσίμου παραγωγής ανά αγορά ή ανά γεωγραφική περιοχή ελέγχου. Πέραν των κινδύνων αυτών, παράγοντες όπως η εποχικότητα, τα άλματα και η υψηλή μεταβλητότητα αποτελούν χαρακτηριστικά που δε συναντώνται σε άλλες αγορές και κάνουν τις αγορές ηλεκτρικής ενέργειας ιδιαίτερες. Αντικείμενο της παρούσης διατριβής αποτελεί η ανάλυση της συμπεριφοράς των τιμών που διαμορφώνονται σε αγορές των Ηνωμένων Πολιτειών της Αμερικής με δυνατότητα εφαρμογής των τεχνικών ανάλυσης και σε οποιαδήποτε άλλη χώρα, συμπεριλαμβανομένης και της Ελλάδας. Σημειώνεται ότι η εφαρμογή των τεχνικών της παρούσης διατριβής για την Ελλάδα απαιτεί την πλήρη απελευθέρωση της ελληνικής αγοράς και το τέλος του μονοπωλίου της ΔΕΗ. Στα κεφάλαια που ακολουθούν προτείνονται μεθοδολογικές προσεγγίσεις σε παραμετρικό και σε μη παραμετρικό πλαίσιο και έπειτα ελέγχονται ως την προβλεπτική τους ικανότητα. Επιπλέον μελετάται ο βαθμός ολοκλήρωσης αγορών οι οποίες τοποθετούνται σε διαφορετικές γεωγραφικές ζώνες των Ηνωμένων Πολιτειών της Αμερικής. Η χρήση πολυμεταβλητών υποδειγμάτων διακύμανσης και συσχέτισης επιλέγεται σαν ο πλέον κατάλληλο εργαλείο για να ερευνηθεί ο βαθμός συσχέτισης, ο οποίος μεταφράζεται στο βαθμό ολοκλήρωσης. Ακόμα σαν μια πιο πρακτική προσέγγιση, αποτιμάται η αξία μονάδας συνδυασμένου κύκλου καύσης για μια μονάδα παραγωγής με καύσιμο το φυσικό αέριο και εξάγονται συμπεράσματα για τις επενδύσεις σε δυναμικότητα παραγωγής.